钦定古今图书集成/明伦汇编/闺媛典/第352卷 > 《止欲赋》阮瑀
## 钦定古今图书集成/明伦汇编/闺媛典/第352卷 > 《止欲赋》阮瑀

夫何淑女之佳丽，颜㶷㶷以流光。历千代其无匹，超
古今而特章。执妙年之方盛，性聪惠以和良。禀纯洁
之明节，复申礼以自防。重行义以轻身，志高尚乎贞
姜。情私悦其美丽，无须臾而有忘。思《桃夭》之所宜，愿
无衣之同裳。怀纡结而不畅，魂一夕而九翔。出房户
以踯躅，睹天汉之无津。伤匏瓜之无偶，悲织女之独
勤，还伏枕以求寐，庶通梦而交神，神惚恍而难遇，思
交错以缤纷，遂终夜而靡见，东方旭以既晨，知所思
之不得，乃抑情以自信。